Mio, min Mio

Mio, min Mio er en børnebog af Astrid Lindgren. Bogen blev første gang udgivet i 1954 i Sverige og er senere blevet oversat til mange forskellige sprog.

Senest genoversat til Dansk i 2. udgave af Kina Bodenhoffi 2005. Her genfindes Astrid Lindgrens oprindelige barske, mundtlige og poetiske sprog.

I 1987 blev den filmatiseret med bl.a. Christian Bale og Christopher Lee i hovedrollerne.

Handling 
Mio, min Mio handler om drengen Bo Vilhelm Olsen (Bosse), som er blevet adopteret af et ældre ægtepar, der ikke bryder sig om drenge. En dag finder Bosse en flaske med en ånd i, og da han befrier ånden, tager den ham med til "Landet i det fjerne".

Da Bosse ankommer til "Landet i det fjerne", får han at vide, at hans rigtige navn er Mio, og at han er søn af landets konge og dermed er en prins. Mio bliver bedste venner med drengen Jum-Jum, får af sin far en hest, Miramis, og er lykkelig i sin nye tilværelse. Men han lærer dog snart, at ikke alt i denne verden er så vidunderligt, som det ser ud til. I nabolandet bor den onde Ridder Kato, hvis had er så stærkt, at selv jorden omkring hans slot er gold og afsveden. Ridder Kato har ladet adskillige børn fra den nærliggende landsby kidnappe, og han er en konstant trussel mod menneskerne i området.

Mio får at vide, at selv om han er en lille dreng, er det hans opgave at bekæmpe Ridder Kato. Sammen med Jum-Jum og Miramis tager Mio af sted for at gå deres skæbne i møde. Det bliver en farefuld færd, hvor de to drenge og hesten udsættes for lidt af hvert.

Oversættelser 
Nedenstående liste viser autoriserede førsteudgaver af Mio, min Mio. Men visse oversættelser blev ikke autoriseret: I Sovjetunionen blev Lindgrens bøger ofte oversat fra russisk til unionens mindre udbredte sprog uden at det svenske forlag blev kontaktet. 

 Afrikaans: Mio, mijn Mio, Human & Rousseau, 1966
 Arabisk: Miyu yã waladi, Dar Al-Muna, 1995
 Bulgarsk: Mili moj Mio, Otecestvo, 1989
 Dansk: Mio, min Mio, Branner og Koch, 1955
 Engelsk: Mio, My Son, Viking, 1956
 Esperanto: Mio, mia filo, Eldona Societo Esperanto, 2006
 Estisk: Mio, mu Mio, Kupar, 1993
 Finsk: Mio, poikani Mio, Söderströms, 1956
 Fransk: Mio, mon Mio, Hachette, 1988
 Færøsk: Mio, mín Mio, Dropin, 1985
 Hebræisk: Mijô mijô sælli, Mahberôt, 1966
 Italiensk: Mio, piccolo Mio, Vallecchi, 1968
 Islandsk: Elsku Mió minn, Mál og menning, 1977
 Japansk: Hakuba no õji Mio, Kodansha, 1958
 Katalansk: Joventut, 1996
 Kinesisk: Mi'ou, wode Mi'ou, Liaoning, 1993
 Lettisk: Mio, manu Mio, Spriditis, 1991
 Litauisk: Mijo, mano Mijo, Lietus 1994
 Nederlandsk: Mio, mijn Mio, van der Peet, 1956
 Norsk: Mio, min Mio, Damm, 1955
 Polsk: Mio, mój Mio, Nasza ksiegarnia, 1968
 Portugisisk: Mio, meu Mio, Edições de Ouro, 1974
 Rumænsk: Mio al Meu, Pandora, 1994
 Russisk: Mio, moj Mio, Karelija, 1979
 Tjekkisk: Mio, můj Mio, Albatros, 1993
 Tysk: Mio, mein Mio, Oetinger, 1955
 Ukrainsk: Veselka, 1989
 Ungarsk: Mio, édes fiam, Fórum, 1962

Litteratur 
 Nicolas Barbano: Et farligere sværd så jeg aldrig i min borg! i: Den fantastiske fortælling (Forlaget Arnis, 1989)
 Niels Holck: "Mio min Mio" af Astrid Lindgren, i: Børne- og ungdomsbøger – problemer og analyser (Gyldendal, 1974)
 Anette Øster Steffensen: Astrid Lindgrens eventyrform – en analyse af Mio, min Mio og Bröderna Lejonhjärta (Københavns Universitet, Institut for Litteraturvidenskab, 2001)

Kilder

Eksterne henvisninger 

Børnebøger